title: 2017 m. balandžio 3 d. Tarybos sprendimas (BUSP) 2017/633, kuriuo remiama Jungtinių Tautų veiksmų programa dėl neteisėtos prekybos šaulių ir lengvaisiais ginklais visų aspektų prevencijos, kovos su ja ir jos panaikinimo

text:
4.4.2017

               LT

               Europos Sąjungos oficialusis leidinys

               L 90/12

         TARYBOS SPRENDIMAS (BUSP) 2017/633
   2017 m. balandžio 3 d.
   kuriuo remiama Jungtinių Tautų veiksmų programa dėl neteisėtos prekybos šaulių ir lengvaisiais ginklais visų aspektų prevencijos, kovos su ja ir jos panaikinimo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnio 1 dalį ir 31 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2001 m. liepos 20 d. valstybės, dalyvaujančios Jungtinių Tautų (toliau – JT) konferencijoje dėl neteisėtos prekybos šaulių ir lengvaisiais ginklais visais jos aspektais, priėmė JT veiksmų programą dėl neteisėtos prekybos šaulių ir lengvaisiais ginklais visų aspektų prevencijos, kovos su ja ir jos panaikinimo (toliau – JT veiksmų programa). 2005 m. gruodžio 8 d. JT Generalinė Asamblėja priėmė Tarptautinį dokumentą, įgalinantį valstybes laiku ir patikimai identifikuoti ir susekti neteisėtus šaulių ir lengvuosius ginklus (toliau – Tarptautinis sekimo dokumentas). Tuose abiejuose tarptautiniuose dokumentuose pareiškiama, kad valstybės atitinkamais atvejais bendradarbiaus su JT, kad paremtų veiksmingą šių dokumentų įgyvendinimą;

               (2)

               2002 m. liepos 12 d. Taryba priėmė Bendruosius veiksmus 2002/589/BUSP (1);

               (3)

               2005 m. gruodžio 16 d. Europos Vadovų Taryba priėmė ES kovos su neteisėtu šaulių ir lengvųjų ginklų bei jų šaudmenų kaupimu ir prekyba jais strategiją. Strategijoje nurodoma, kad parama JT veiksmų programai yra jos veiksmų tarptautiniu lygiu prioritetas, ir raginama priimti teisiškai privalomą tarptautinį dokumentą dėl šaulių ir lengvųjų ginklų (toliau – ŠLG) bei jų šaudmenų susekimo ir ženklinimo;

               (4)

               priėmus Tarptautinį sekimo dokumentą, Sąjunga parėmė visapusišką jo įgyvendinimą priimdama ir įgyvendindama Tarybos bendruosius veiksmus 2008/113/BUSP (2). Taryba teigiamai įvertino Bendrųjų veiksmų 2008/113/BUSP įgyvendinimą;

               (5)

               2011 m. liepos 18 d. Taryba priėmė Sprendimą 2011/428/BUSP (3);

               (6)

               neteisėtu būdu gauti šaulių ginklai naudojami teroristiniams išpuoliams Europoje;

               (7)

               2016 m. šeštojo kas dvejus metus vykstančio valstybių susitikimo JT veiksmų programos įgyvendinimui apsvarstyti (toliau – BMS6) galutiniame pranešime pažymima:

                           —

                           poreikis stiprinti ŠLG sekimą teritorijose, kuriose vyksta arba vyko konfliktai, be kita ko, teikiant pagalbą gebėjimams stiprinti neteisėtų ŠLG srauto į teritorijas, kuriose vyksta arba vyko konfliktai, nustatymo ir sustabdymo, ankstyvo įspėjimo apie tokių ginklų destabilizuojančius srautus teikimo ir konfliktų prevencijos tikslais,

                           —

                           JT veiksmų programos ir Tarptautinio sekimo dokumento įgyvendinimui remti skirtų projektų ir su Darnaus vystymosi tikslais susijusių projektų sinergijos galimybės,

                           —

                           poreikis 2018 m. įvyksiančioje Trečiojoje peržiūros konferencijoje apsvarstyti tai, kaip pastarojo meto pokyčiai ŠLG gamybos, technologijų ir projektavimo srityje atsiliepia JT veiksmų programai,

                           —

                           būtinybė stiprinti dialogą su pramone, ypač kiek tai susiję su veiksmingu ŠLG ženklinimu atsižvelgiant į tuos pastarojo meto pokyčius,

                           —

                           poreikis didinti nacionalinius pajėgumus, kad vertinant paraiškas ŠLG eksporto leidimui gauti būtų atsižvelgiama į nukreipimo riziką, ir, jei jų dar nėra, priimti tinkamus įstatymus ir kitus teisės aktus, atitinkančius esamas valstybių pareigas pagal atitinkamus tarptautinės teisės aktus, kad būtų užtikrinta veiksminga ŠLG eksporto, tranzito ir importo kontrolė, įskaitant galutinio naudojimo sertifikavimo taikymą ir veiksmingas teisines ir vykdymo užtikrinimo priemones,

                           —

                           kad visiškas ir veiksmingas JT veiksmų programos įgyvendinimas padeda užkirsti kelią tam, kad teroristai įsigytų ŠLG, taip sumažinant galimą jų išpuolių poveikį,

         PRIĖMĖ ŠĮ SPRENDIMĄ:
   1 straipsnis
   1.   Siekdama remti kovą su neteisėta prekyba ŠLG sumažinant riziką, kad vagystės, pametimo ir neteisėto reeksporto būdu ŠLG bus nukreipti į nelegalias rinkas, nelegalioms ginkluotoms grupuotėms, teroristams ir kitiems neteisėtiems gavėjams, šiuo sprendimu Sąjunga siekia tokių tikslų:

               —

               remti JT veiksmų programą ir Tarptautinį sekimo dokumentą,

               —

               užtikrinti JT veiksmų programos ir Tarptautinio sekimo dokumento aktualumą ir didinti jų veiksmingumą,

               —

               remti veiksmus, kuriais siekiama, kad 2018 m. vyksiančioje 3-iojoje JT konferencijoje, kurioje bus peržiūrėta pažanga įgyvendinant JT veiksmų programą (toliau – 3-ioji peržiūros konferencija), būtų pasiekta sėkmingų ir svarbių rezultatų.

         2.   1 dalyje nurodytiems tikslams pasiekti šiuo sprendimu Sąjunga remia:

               —

               rengimąsi 3-iajai peržiūros konferencijai surengiant keletą teminių simpoziumų ir regioninių konferencijų,

               —

               išsamią JT valstybių narių nacionalinių ataskaitų dėl JT veiksmų programos ir Tarptautinio sekimo dokumento įgyvendinimo analizę, kuri bus pateikta 3-iajai peržiūros konferencijai,

               —

               rėmimo programą, skirtą dalyviams iš trečiųjų valstybių, ir

               —

               techninės pagalbos teikimą 3-iosios peržiūros konferencijos pirmininkui,

               —

               keturis teminius simpoziumus, kuriuose bus parengtos į veiksmus orientuotos išvados su ŠLG kontrole susijusiomis temomis. Atrinktos temos buvo nurodytos kaip prioritetinės ES darbiniuose dokumentuose, kurie buvo pateikti JT veiksmų programos susitikimuose (2014 m. BMS5 ir 2016 m. BMS6) ir į juos atsižvelgta tų susitikimų rezultatų dokumentuose:

                           i)

                           ŠLG sekimas ir atsargų valdymas teritorijose, kuriose vyksta arba vyko konfliktai;

                           ii)

                           ŠLG ir Darnaus vystymosi darbotvarkė iki 2030 m., įskaitant darnaus vystymosi tikslą (DVT) Nr. 16 ir ŠLG kontrolės lyčių aspektą;

                           iii)

                           pastarojo meto pokyčiai ŠLG gamybos, technologijų ir projektavimo srityje ir susiję JT veiksmų programos ir Tarptautinio sekimo dokumento įgyvendinimo sunkumai bei galimybės;

                           iv)

                           JT veiksmų programos, Sutarties dėl prekybos ginklais ir kitų atitinkamų priemonių sinergija,

               —

               penkias regionines konferencijas, kurios sudarys galimybę bendradarbiauti su vyriausybių atstovais ir atrinktų regionų regioninėmis organizacijomis teminių simpoziumų rezultatų dokumentų klausimais,

               —

               JT veiksmų programos ir Tarptautinio sekimo dokumento įgyvendinimo nacionalinių ataskaitų analizę, kurioje daugiausia dėmesio būtų skiriama įgyvendinimo problemoms, suteikiančioms galimybių bendradarbiauti ir teikti paramą,

               —

               3-iosios peržiūros konferencijos pagrindų stiprinimą pasitelkiant rėmimo programą ir techninę pagalbą 3-iosios peržiūros konferencijos pirmininkui ir

               —

               informavimą skelbiant pranešimus spaudai ir organizuojant papildomus renginius.

         3.   2 dalyje nurodyto projekto išsamus aprašymas pateikiamas šio sprendimo priede.
   2 straipsnis
   1.   Už šio sprendimo įgyvendinimą yra atsakingas Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis).
   2.   1 straipsnio 2 dalyje nurodytus projektus įgyvendina JT Nusiginklavimo reikalų biuras (toliau – JT NRB), padedant Šaulių ginklų apžvalgos mechanizmui, kuriam atstovauja Tarptautinių ir vystymosi universitetinių studijų institutas (toliau – SAS).
   3.   JT NRB, padedant SAS, atlieka savo užduotį vyriausiojo įgaliotinio atsakomybe. Tuo tikslu vyriausiasis įgaliotinis sudaro būtinus susitarimus su JT NRB.
   3 straipsnis
   1.   1 straipsnio 2 dalyje nurodytam projektui įgyvendinti skiriama orientacinė finansavimo suma yra 2 798 381,56 EUR.
   2.   Išlaidos, finansuojamos iš 1 dalyje nurodytos sumos, tvarkomos laikantis Sąjungos bendrajam biudžetui taikomų procedūrų ir taisyklių.
   3.   Komisija prižiūri, kad 1 dalyje nurodytos išlaidos būtų tinkamai valdomos. Tuo tikslu ji sudaro finansavimo susitarimą su JT NRB. JT NRB ir SAS bus prašoma susitarti dėl išlaidų, kurias SAS patiria prisidėdamas prie šio sprendimo įgyvendinimo, kompensavimo. Komisijos ir JT NRB susitarime turi būti numatyta, kad JT NRB ir SAS turi užtikrinti Sąjungos įnašo dydžiui proporcingą jo matomumą.
   4.   Įsigaliojus šiam sprendimui, Komisija stengiasi kuo greičiau sudaryti 3 dalyje nurodytą finansavimo susitarimą. Ji informuoja Tarybą apie visus to proceso sunkumus ir praneša finansavimo susitarimo sudarymo datą.
   4 straipsnis
   Vyriausiasis įgaliotinis teikia Tarybai šio sprendimo įgyvendinimo ataskaitas, grindžiamas JT NRB reguliariai rengiamomis ataskaitomis. Pastarosios ataskaitos yra Tarybos atliekamo vertinimo pagrindas. Komisija teikia ataskaitas dėl 1 straipsnio 2 dalyje nurodyto projekto įgyvendinimo finansinių aspektų.
   5 straipsnis
   1.   Šis sprendimas įsigalioja jo priėmimo dieną.
   2.   Šis sprendimas netenka galios praėjus 24 mėnesiams nuo 3 straipsnio 3 dalyje nurodyto finansavimo susitarimo sudarymo dienos. Tačiau jis netenka galios praėjus šešiems mėnesiams nuo jo įsigaliojimo dienos, jeigu iki to laiko minėtas finansavimo susitarimas nėra sudarytas.

      Priimta Liuksemburge 2017 m. balandžio 3 d.

            Tarybos vardu

            Pirmininkė

         F. MOGHERINI

      (1)  2002 m. liepos 12 d. Tarybos bendrieji veiksmai 2002/589/BUSP dėl Europos Sąjungos indėlio į kovą su šaulių ir lengvųjų ginklų destabilizuojančiu kaupimu ir plitimu, panaikinantis Bendruosius veiksmus 1999/34/BUSP (OL L 191, 2002 7 19, p. 1).

      (2)  2008 m. vasario 12 d. Tarybos bendrieji veiksmai 2008/113/BUSP dėl paramos Tarptautiniam dokumentui, įgalinančiam valstybes laiku ir patikimai identifikuoti ir susekti neteisėtus šaulių ir lengvuosius ginklus, pagal ES kovos su neteisėtu šaulių ir lengvųjų ginklų kaupimu ir nelegalia prekyba jais strategiją (OL L 40, 2008 2 14, p. 16).

      (3)  2011 m. liepos 18 d. Tarybos sprendimas 2011/428/BUSP, kuriuo remiama Jungtinių Tautų Nusiginklavimo reikalų biuro veikla siekiant įgyvendinti Jungtinių Tautų veiksmų programą dėl neteisėtos prekybos šaulių ir lengvaisiais ginklais visų aspektų prevencijos, kovos su ja ir jos panaikinimo (OL L 188, 2011 7 19, p. 37).

      PRIEDAS
      1.   TIKSLAI
      Šio sprendimo tikslas – remti kovą su neteisėta prekyba šaulių ir lengvaisiais ginklais (toliau – ŠLG) kuo labiau sumažinant riziką, be kita ko, vagystės, pametimo ir neteisėto reeksporto atvejais, kad ŠLG bus nukreipti į nelegalias rinkas, nelegalioms ginkluotoms grupuotėms, teroristams ir kitiems neteisėtiems gavėjams. Todėl šiuo sprendimu bus remiama Jungtinių Tautų (JT) veiksmų programa dėl neteisėtos prekybos šaulių ir lengvaisiais ginklais visų jos aspektų prevencijos, kovos su ja ir jos panaikinimo (toliau – JT VP) ir Tarptautinis sekimo dokumentas (toliau – TSD), taip pat bus užtikrinama jų svarba bei didinamas jų veiksmingumas.
      Šiam tikslui pasiekti šiuo sprendimu bus remiami veiksmai, kuriais siekiama, kad 2018 m. vyksiančioje 3-iojoje JT konferencijoje, kurioje bus peržiūrėta pažanga įgyvendinant JT VP (toliau – 3-ioji peržiūros konferencija), būtų pasiekta sėkmingų rezultatų. Šiuo sprendimu bus remiamas pasirengimas 3-iajai peržiūros konferencijai surengiant kelis teminius simpoziumus ir regionines konferencijas. Šie teminiai simpoziumai sudarys palankesnes sąlygas parengti į veiksmus orientuotas išvadas su ŠLG kontrole susijusiomis temomis. Pasirinktos temos buvo apibrėžtos kaip ES darbinių dokumentų, kurie buvo pateikti susitikimams dėl JT VP (2014 m. BMS5 ir 2016 m. BMS6), prioritetai ir buvo iš esmės atspindėtos tų susitikimų rezultatų dokumentuose. Regioninės konferencijos sudarys galimybę bendradarbiauti su vyriausybių atstovais ir atrinktų regionų regioninėmis organizacijomis teminių simpoziumų temomis. Tikslas – paskatinti, kad teigiami BMS6 rezultatai būtų atspindėti 3-iosios peržiūros konferencijos rezultatuose. Kiti veiksmai, kuriais siekiama remti sėkmingus 3-iosios peržiūros konferencijos rezultatus, bus išsami JT valstybių narių nacionalinių ataskaitų dėl JT VP ir TSD įgyvendinimo analizė, kuri bus pateikta 3-iajai peržiūros konferencijai, trečiųjų valstybių dalyviams skirta rėmimo programa ir techninė pagalba 3-iosios peržiūros konferencijos pirmininkui.
      2.   VEIKSMŲ APIBŪDINIMAS
      3-iajai peržiūros konferencijai remti skirtas Sąjungos projektas apims šiuos elementus:

                  i)

                  teminius simpoziumus, siekiant parengti į veiksmus orientuotas išvadas su ŠLG kontrole susijusiomis temomis;

                  ii)

                  regionines konferencijas, kuriose bendradarbiautų vyriausybių atstovai ir atrinktų regionų regioninės organizacijos;

                  iii)

                  JT valstybių narių nacionalinių ataskaitų dėl JT VP ir TSD įgyvendinimo analizę, kuri bus pateikta 3-iajai peržiūros konferencijai;

                  iv)

                  3-iosios peržiūros konferencijos pagrindų stiprinimą (rėmimo programa, techninė pagalba);

                  v)

                  veiksmingą informavimą siekiant ilgalaikio poveikio.

            Tie penki klausimai toliau aptariami išsamiau. Projektas bus įgyvendinamas lygiagrečiai su pirmininko atliekamu pasirengimo 3-iajai peržiūros konferencijai darbu. Tai bus labai svarbi proga pirmininkui dalyvauti teminiame ir regioniniame pasirengimo 3-iajai peržiūros konferencijai darbe.
      2.1   Teminiai simpoziumai
      2.1.1   Tikslas
      Kiekvieno simpoziumo tikslas bus aptarti ir išnagrinėti kiekvieną svarstomą temą ir susitarti dėl veiksmų, kuriuos būtų galima vykdyti nacionaliniu, regionų ir pasaulio lygmenimis ir kuriuos būtų galima įtraukti į 3-iosios peržiūros konferencijos rezultatų dokumentą. Kiekvieno simpoziumo išvados ir rekomendacijos bus pateiktos ir aptartos visose regioninėse konferencijose.
      2.1.2   Projektas apims keturis simpoziumus šiomis temomis:

                  i)

                  ŠLG sekimas ir atsargų valdymas zonose, kuriose vyksta arba vyko konfliktai;

                  ii)

                  ŠLG ir Darnaus vystymosi darbotvarkė iki 2030 m., įskaitant darnaus vystymosi tikslą (toliau – DVT) Nr. 16 ir ŠLG kontrolės lyčių aspektus;

                  iii)

                  pastarojo meto pokyčiai ŠLG gamybos, technologijų bei projektavimo srityje ir susiję JT VP ir TSD įgyvendinimo sunkumai bei galimybės;

                  iv)

                  JT VP, Sutarties dėl prekybos ginklais (toliau – SPG) ir kitų atitinkamų priemonių sinergija.

            2.1.3   Formatas
      Simpoziumai bus rengiami pagal temoms pritaikytą formatą.

                  i)

                  ŠLG sekimas ir atsargų valdymas zonose, kuriose vyksta arba vyko konfliktai (žr. BMS6 rezultatų dokumentą (1)), siekiant kuo labiau sumažinti riziką, be kita ko, vagystės, pametimo ir neteisėto reeksporto atvejais, kad ŠLG bus nukreipti į nelegalias rinkas, nelegalioms ginkluotoms grupuotėms, teroristams ir kitiems neteisėtiems gavėjams.
                  Dalyviai:

                              —

                              vyriausybių, įskaitant poveikį patiriančias vyriausybes, techniniai ekspertai,

                              —

                              JT sistema (DPKO, DPA, CTED, DSS, UNODC, JT NRB),

                              —

                              JT taikos palaikymo misijų ekspertai,

                              —

                              JT ST stebėsenos grupių ekspertai,

                              —

                              ekspertai iš akademinės bendruomenės, mokslinių tyrimų institutų,

                              —

                              tarptautinių organizacijų (PMO, Interpolo ir t. t.) ekspertai,

                              —

                              veikiančių NVO (MAG, CAR, ARES ir t. t.) ekspertai,

                              —

                              atitinkamų Sąjungos institucijų (Migracijos ir vidaus reikalų GD, Europolo) ekspertai.

                        Iš viso apie 40 dalyvių. Apskritojo stalo diskusijos. Visos valstybės kviečiamos stebėti klausimų ir atsakymų sesiją ir joje dalyvauti.

                  ii)

                  ŠLG ir Darnaus vystymosi darbotvarkė iki 2030 m., įskaitant DVT Nr. 16 ir ŠLG kontrolės lyčių aspektus (žr. BMS6 rezultatų dokumentą (2)), dalyvaujant:

                              —

                              JT sistemai (Ekonomikos ir socialinių reikalų departamentas, Taikos palaikymo paramos biuras, JT VP, UNICEF, UNODC, JT Moterys),

                              —

                              ekspertams iš akademinės bendruomenės, mokslinių tyrimų institutų,

                              —

                              vyriausybių ir regioninių organizacijų ekspertams,

                              —

                              ekspertams iš atitinkamų Sąjungos institucijų (Tarptautinio bendradarbiavimo ir vystymosi GD, Europos civilinės saugos ir humanitarinės pagalbos operacijų GD).

                        Iš viso apie 40 dalyvių. Apskritojo stalo diskusijos. Visos valstybės kviečiamos stebėti klausimų ir atsakymų sesiją ir joje dalyvauti.

                  iii)

                  Pastarojo meto pokyčiai ŠLG gamybos, technologijų ir projektavimo srityje ir susiję JT VP ir TSD įgyvendinimo sunkumai bei galimybės (žr. BMS6 rezultatų dokumentą (3)), dalyvaujant:

                              —

                              ŠLG pramonės ir atitinkamų pramonės sektoriaus federacijų ekspertams,

                              —

                              JT sistemai (JT NRB),

                              —

                              ekspertams iš akademinės bendruomenės, mokslinių tyrimų institutų,

                              —

                              vyriausybių techniniams ekspertams,

                              —

                              atitinkamų Sąjungos institucijų (Vidaus rinkos, pramonės, verslumo ir MVĮ GD, Prekybos GD ir Migracijos ir vidaus reikalų GD) ekspertai.

                        Iš viso apie 40 dalyvių. 1 diena: podiumo diskusijos, klausimų ir atsakymų sesija. 2 diena: apskritojo stalo diskusijos dėl Tarptautinį sekimo dokumentą papildančio dokumento rengimo. Visos valstybės kviečiamos stebėti klausimų ir atsakymų sesiją ir joje dalyvauti.

                  iv)

                  JT VP, SPG ir kitų atitinkamų priemonių, įskaitant JT šaunamųjų ginklų protokolą ir JT kovos su terorizmu mechanizmus, sinergija (žr.. BMS6 rezultatų dokumentą (4)), dalyvaujant:

                              —

                              vyriausybių ekspertams,

                              —

                              JT sistemai (UNODC, JT NRB ir kt.),

                              —

                              tarptautinių organizacijų (PMO, Interpolas, Sutarties dėl prekybos ginklais sekretoriatas) ekspertams,

                              —

                              ekspertams iš mokslinių tyrimų institutų.

                        Iš viso apie 40 dalyvių. Apskritojo stalo diskusijos. Sutelkti dėmesį į sinergiją, galimą teigiamą vienos priemonės nuostatų poveikį kitoms priemonėms ir dubliavimosi išvengimą. Visos valstybės kviečiamos stebėti klausimų ir atsakymų sesiją ir joje dalyvauti.

            2.1.4   Vieta
      Simpoziumai i ir ii temomis bus surengti vienas po kito Niujorke. Simpoziumai iii ir iv tema bus surengti atitinkamai Briuselyje ir Ženevoje.
      2.1.5   Laikas
      Visi keturi simpoziumai įvyks penkių mėnesių laikotarpiu nuo 2017 m. balandžio iki rugsėjo mėn. Jų laiką ir seką (t. y. nagrinėtinų temų eilės tvarką) nustatys įgyvendinančios agentūros, konsultuodamosi su Sąjunga, atsižvelgdamos į JT nusiginklavimo veiklos tvarkaraštį. Kiekvienas simpoziumas truks dvi dienas.
      2.1.6   Įgyvendinimo agentūrų pareigos
      Koncepcijos sukūrimas ir esminis pasirengimas:

                  JT NRB ir JT Šaulių ginklų apžvalgos mechanizmas kartu parengs simpoziumų programą ir bus atsakingi už darbotvarkę ir kalbėtojų / ekspertų atranką. JT Šaulių ginklų apžvalgos mechanizmas parengs informacinio dokumento projektą kiekviena tema, kuris taps kiekvieno simpoziumo diskusijų pagrindu. Teminių simpoziumų koncepcijos bus kuriamos ir esminis pasirengimas jiems vyks palaikant dialogą su Europos išorės veiksmų tarnybos (EIVT) Nusiginklavimo ir ginklų neplatinimo padaliniu.

            Logistika ir konferencijų paslaugos:

                  JT NRB bus atsakingas už logistikos klausimus (renginių vietų užsakymą, maitinimo organizavimą, garso ir vaizdo įrangą, kelionių organizavimą ir t. t.). EIVT padės užtikrinti Briuselyje įvyksiančio simpoziumo iii tema vietą.

            2.1.7   Veiklos rezultatai
      Teminiai simpoziumai padės Sąjungos ir kitiems dalyvaujantiems suinteresuotiesiems subjektams geriau suprasti pasirinktas temas ir parengti nuodugnią poziciją. JT Šaulių ginklų apžvalgos mechanizmas parengs visų keturių teminių simpoziumų esminių rezultatų dokumentą. Tame rezultatų dokumente bus pateiktas visų keturių temų tyrimas ir jis bus grindžiamas informacinių dokumentų projektais į jį bus įtrauktos visų keturių teminių simpoziumų ekspertų diskusijų išvados. Daugiausia dėmesio rezultatų dokumente bus skirta įgyvendinamiems veiksmams, kad jį būtų galima įtraukti į 3-iosios peržiūros konferencijos rezultatų dokumentą. Rezultatų dokumentu bus remiamasi tolesniuose pagal projektą vyksiančiuose regioniniuose susitikimuose.
      2.2   Regioninės konferencijos
      2.2.1   Tikslas
      Kiekvienos regioninės konferencijos tikslas – pasirengti 3-iajai peržiūros konferencijai suburiant dalyvaujančias valstybes į forumą, kuriame galima nustatyti ir išnagrinėti JT VP ir TSD įgyvendinimo problemas, su kuriomis susiduriama konkrečiuose regionuose, ir aptarti 2.1 skirsnyje apibūdintų keturių teminių simpoziumų išvadas bei rekomendacijas.
      2.2.2   Temos
      Kiekvienoje regioninėje konferencijoje bus nagrinėjamos keturios simpoziumų temos (žr. 2.1 skirsnį). Be to, regioninėse konferencijose turi būti sudarytos sąlygos diskusijoms dėl konkretiems regionams svarbių klausimų rengiantis 3-iajai peržiūros konferencijai.
      2.2.3   Formatas
      Regioninėse konferencijose bus daugiausia remiamasi interaktyviomis konsultacijomis, grindžiamomis JT Šaulių ginklų apžvalgos mechanizmo ir JT NRB padarytais pranešimais. Kiekvienoje regioninėje konferencijoje pirmininkui bus suteikta galimybė pristatyti rengimosi 3-iajai peržiūros konferencijai padėtį. Regioninės organizacijos padarys pranešimą apie savo pastangas įgyvendinti atitinkamus su regioninėmis organizacijomis susijusius BMS6 rezultatų dokumento punktus. Jei valstybės būtų atrinktos dalyvauti 3-iosios peržiūros konferencijos rėmimo programoje, regioninėje konferencijoje dalyvaujantys jų atstovai taip pat iš principo turėtų būti jų delegacijos 3-iojoje peržiūros konferencijoje nariai. JT Šaulių ginklų apžvalgos mechanizmas parengs kiekvienos regioninės konferencijos apibendrinamosios procedūrinės ataskaitos projektą.
      2.2.4   Vieta
      Regioninių konferencijų tikslas – padėti konkrečių regionų vyriausybėms ir organizacijoms pasirengti 3-iajai peržiūros konferencijai. Kai kurios regioninės organizacijos jau rengia pasirengimo 3-iajai regioninei konferencijai susitikimus: Arabų Valstybių Lyga, ESBO ir Ramiojo vandenyno salų forumas. Tų regionų nereikia įtraukti į Sąjungos projektą. Todėl siūlomi šie penki regioniniai susitikimai:

                  Subregionų šalys

                  Regioninės organizacijos

                  Regioninis centras

                  Vieta

                  Vakarų Afrika ir Centrinė Afrika

                  VAVEB, CAVEB, AS

                  UNREC

                  Lomė

                  Rytų Afrika ir Pietų Afrika

                  RECSA, PAVB, AS

                  UNREC

                  Lomė

                  Karibų jūros regionas

                  CARICOM

                  UNLIREC

                  Port of Speinas

                  Lotynų Amerika

                  AVO, UNASUR

                  UNLIREC

                  Lima

                  ASEAN ir Pietų Azijos valstybės

                  ASEAN

                  UNRCPD

                  Bankokas

            Šiuo sprendimu bus remiamas JT Šaulių ginklų apžvalgos mechanizmo ir JT NRB dalyvavimas toliau nurodytose regioninėse konferencijose, kad pateiktų teminių simpoziumų išvadas, jei jos atitinka organizuojančiųjų subjektų interesus. Toks dalyvavimas priklausys nuo tų konferencijų rengimo laiko.

                  Subregionų šalys

                  Regioninės organizacijos

                  Europa ir Šiaurės Amerika

                  ESBO

                  Artimieji Rytai

                  Arabų Valstybių Lyga

                  Ramiojo vandenyno regionas

                  Ramiojo vandenyno salų forumas

            2.2.5   Laikas
      Visos penkios regioninės konferencijos bus surengtos per aštuonių mėnesių laikotarpį nuo 2017 m. birželio mėn. iki 2018 m. vasario mėn. (užtikrinant, kad visos regioninės konferencijos vyktų prieš 3-iajai peržiūros konferencijai skirtą parengiamojo komiteto posėdį, kuris tikriausiai bus surengtas 2018 m. vasario mėn.). Regioninių konferencijų tikslų laiką ir seką (t. y. aptariamų regionų eilės tvarką) nustatys įgyvendinančios agentūros, konsultuodamosi su Sąjunga, atsižvelgdamos į JT nusiginklavimo veiklos tvarkaraštį. Kiekviena regioninė konferencija truks dvi dienas. Abi regioninės konferencijos Afrikoje bus surengtos viena po kitos, toje pačioje vietoje. Abi regioninės konferencijos Lotynų Amerikoje ir Karibų jūros regione bus surengtos viena po kitos.
      2.2.6   Įgyvendinimo agentūrų pareigos
      Dalykinis pasirengimas

                  JT NRB (įskaitant jo regioninius centrus) ir JT Šaulių ginklų apžvalgos mechanizmas parengs regioninių konferencijų programą ir bus atsakingos už darbotvarkę ir pranešėjų / ekspertų atranką. JT NRB kartu su pirmininku vadovaus pristatant pasirengimo 3-iajai peržiūros konferencijai padėtį. JT Šaulių ginklų apžvalgos mechanizmas pateiks simpoziumų rezultatų pranešimus. JT Šaulių ginklų apžvalgos mechanizmas parengs kiekvienos regioninės konferencijos santrauką.

            Logistika ir konferencijų paslaugos:

                  JT NRB ir jo regioniniai centrai prižiūrint JT NRB centrinei būstinei pasirūpins regioninių konferencijų logistikos reikmėmis (užsakys renginių vietas, organizuos maitinimą, garso ir vaizdo įrangą, rūpinsis ekspertų kelionėmis ir kt.).

            2.2.7   Veiklos rezultatai
      Regiono valstybės skatinamos derinti pozicijas rengiantis 3-iajai peržiūros konferencijai, visų pirma dėl teminių simpoziumų keturių temų.
      2.3   JT VP ir TSD nacionalinių ataskaitų analizė, kurioje daugiausia dėmesio būtų skiriama įgyvendinimo problemoms, suteikiančioms galimybių bendradarbiauti ir teikti paramą
      2.3.1   Formatas
      JT VP Šalių šeštojo kas du metus rengiamo susitikimo išvadų dokumente (A/CONF.192/BMS/2016/WP.1/Rev.3) JT NRB įgaliojamas remiantis turimais ištekliais išnagrinėti įgyvendinimo tendencijas, iššūkius ir galimybes, susijusius su JT VP ir TSD, remiantis turima informacija, įskaitant informaciją, pateiktą ir (arba) suteiktą valstybių narių, kad ją būtų galima pristatyti trečiojoje peržiūros konferencijoje siekiant aptarti ir imtis tinkamų tolesnių veiksmų.
      Pagrįstas, nepriklausomas nacionalinių įgyvendinimo ataskaitų įvertinimas yra vienas iš pagrindinių tos pagal įgaliojimus rengiamos ataskaitos šaltinių ir ją papildančių dokumentų. Nacionalinių ataskaitų įvertinimas yra ypač svarbus, nes tikimasi, kad tose ataskaitose bus pateikta informacija apie DVT Nr. 16 įgyvendinimą, kurio neatspindi joks kitas ataskaitų teikimo mechanizmas. Todėl JT Šaulių ginklų apžvalgos mechanizmo atliekama išsami nacionalinių ataskaitų analizė bus vienas svarbiausių projekto veiksmų, siekiant skelbti ją Šaulių ginklų apžvalgoje ir jos informaciją naudoti pagal įgaliojimus rengiamoje į ateitį orientuotoje JT NRB ataskaitoje. Ta išsami analizė papildys teminius ir regioninius susitikimus ir padidins tikimybę, kad 3-ioji peržiūros konferencija atitiks Sąjungos lūkesčius parengti laikotarpio po peržiūros konferencijos su JT VP susijusias praktiškas, tikslingas ir efektyvias veiksmų gaires, sutelkiant dėmesį į tai, kad įgyvendinimo sunkumus galima derinti su bendradarbiavimo ir pagalbos galimybėmis.
      2.3.2   Laikas
      Analizė užbaigta iki 3-iosios peržiūros konferencijos posėdžio (2018 m. birželio mėn.).
      2.3.3   Įgyvendinimo agentūrų pareigos
      JT NRB nustatys tinkamą datą kas du metus teikiamoms nacionalinėms ataskaitoms gauti (2017 m. vidurys). JT Šaulių ginklų apžvalgos mechanizmas raštu pateiks pateiktų ataskaitų analizę.
      2.3.4   Veiksmo rezultatai
      Analizė suteiks informaciją, kuri sudarys galimybę aktyviau skirti paramos veiksmus dėl JT VP įgyvendinimo ir ŠLG kontrolės apskritai.
      2.4   3-iosios peržiūros konferencijos pagrindų stiprinimas
      2.4.1   Rėmimo programa
      Dėl lėšų trūkumo daugeliui besivystančių šalių sunku užtikrinti, kad jų svarbiausi ŠLG sritis kuruojantys pareigūnai joms atstovautų JT VP peržiūros konferencijose. Sąjunga galėtų finansuoti rėmimo programą pasirinktai labiausiai poveikį patiriančių šalių grupei, kad jų pareigūnai galėtų dalyvauti 3-iojoje peržiūros konferencijoje.
      Veiklos rūšys:

                  JT NRB organizuos iki 20 dalyvių keliones į 3-iąją peržiūros konferenciją (bet ne į parengiamąjį komitetą anksčiau 2018 m.) ir apgyvendinimą jos metu. Dalyvius atrinks EIVT, remdamasi JT NRB, įskaitant jos regioninius centrus, rekomendacija. Atrinkti pareigūnai iš esmės turėtų būti paskirtieji JT VP nacionaliniai kontaktiniai asmenys. Kiti atrankos kriterijai, be kita ko, yra lytis, savalaikis nacionalinės ataskaitos pateikimas, aktyvus dalyvavimas regioninėse konferencijose ar terminiuose simpoziumuose ir susijusių temų išmanymas ir atitinkama patirtis. Per 3-iąją peržiūros konferenciją JT NRB surengs remiamų dalyvių ir Sąjungos bei jos valstybių narių delegacijų susitikimą.

            Rezultatai:

                  —

                  3-iojoje peržiūros konferencijoje diskusijas praturtins ekspertinės žinios tų asmenų, kurie tiesiogiai sprendžia ŠLG problemas poveikį patiriančiose šalyse, paprastai negalinčiose sau leisti dalyvauti peržiūros konferencijose,

                  —

                  didesnės tinklaveikos galimybės besivystančių šalių pareigūnams, įskaitant ŠLG problemas sprendžiančių pilietinės visuomenės organizacijų pagrindinius atstovus,

                  —

                  galima sinergija su 3-iosios peržiūros konferencijos metu vykstančiais papildomais ir mokymo renginiais.

            2.4.2   Techninė pagalba 3-iosios peržiūros konferencijos pirmininkui.
      Pirmininkui ir jo komandai bus naudingos techninės ekspertinės žinios, suteikiamos JT sekretoriato, padedant vienam iš Šaulių ginklų apžvalgos mechanizmo vyresniųjų ekspertų.
      Veiklos rūšys:

                  JT sekretoriatas, padedamas Šaulių ginklų apžvalgos mechanizmo vyresniojo eksperto, stiprins savo gebėjimą patarti pirmininkui ir jo komandai sudėtingais ir techniniais 3-iosios peržiūros konferencijos darbo klausimais.

            Rezultatai:

                  Pirmininkas turės galimybę naudotis įvairių sričių ekspertinėmis žiniomis, susijusiomis su 3-iosios peržiūros konferencijos dalykiniais ir techniniais klausimais.

            2.5   Informavimas
      Itin svarbi projekto dalis bus informavimas skelbiant pranešimus spaudai ir organizuojant papildomus renginius. Be to, 3-iosios peržiūros konferencijos interneto platformoje galėtų būti skiriamas dėmesys 3-iosios peržiūros konferencijos temų nagrinėjimui bei pagalbai / pajėgumų stiprinimui.
      Veiklos rūšys:

                  —

                  Bendri pranešimai spaudai, rengiami simpoziumų ir regioninių konferencijų proga. Informavimas žiniasklaidoje,

                  —

                  Papildomi renginiai dėl projekto atitinkamuose posėdžiuose, įskaitant GA Pirmąjį komitetą (2017 m.) ir SPG 3-iąją šalių konferenciją,

                  —

                  JT NRB iš anksto prieš metus sukurs 3-iajai peržiūros konferencijai skirtas interneto svetaines. Jos bus pagrindinė platforma, kurioje bus galima skelbti dokumentus ir palaikyti ryšius su valstybėmis narėmis, regioninėmis organizacijomis ir institucijomis. Platforma apims temines sritis ir ypatingas dėmesys joje bus skiriamas pagalbos poreikių susiejimui su turimais ištekliais.

            Rezultatai:

                  Veiksmingas informacijos apie projektą ir jo rezultatus valdymas; Dinamiška 3-iosios peržiūros konferencijos interneto platforma, esanti oficialios JT VP interneto svetainės aplinkoje, apimanti teminius požiūrius ir sudaranti galimybę susieti pagalbos poreikius su turimais ištekliais.

            3.   SIEKTINI REZULTATAI
      Įgyvendinimo agentūros parengs ir pateiks Sąjungai šiuos siektinus rezultatus:

                  —

                  1–5 siektini rezultatai: keturių teminių konferencijų apibendrinamosios ataskaitos,

                  —

                  6–11 siektini rezultatai: penkių regioninių konferencijų apibendrinamosios ataskaitos,

                  —

                  12 siektinas rezultatas: nacionalinių ataskaitų dėl JT VP įgyvendinimo išsamus įvertinimas,

                  —

                  13 siektinas rezultatas: galutinė ataskaita pabaigus projektą.

         (1)  A/CONF.192/BMS/2016/2 §37, §55, §56, §57, §74, §75, §82, §83, §84, §105.

         (2)  A/CONF.192/BMS/2016/2 §15, §23, §24,§25, §40,§41, §52, §59, §60, §101.

         (3)  A/CONF.192/BMS/2016/2 §63, §79, §90.

         (4)  A/CONF.192/BMS/2016/2 §12, §14, §62, §67, §107.


title: 2009/526/EB: 2009 m. liepos 7 d. Tarybos sprendimas dėl Regionų komiteto Belgijai atstovaujančių keturių narių ir vieno pakaitinio nario skyrimo

text:
8.7.2009

               LT

               Europos Sąjungos oficialusis leidinys

               L 177/4

      TARYBOS SPRENDIMAS

   2009 m. liepos 7 d.
   dėl Regionų komiteto Belgijai atstovaujančių keturių narių ir vieno pakaitinio nario skyrimo
   (2009/526/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Belgijos Vyriausybės pasiūlymą,
   kadangi:

               (1)

               2006 m. sausio 24 d. Taryba priėmė sprendimą 2006/116/EB dėl Regionų komiteto narių ir pakaitinių narių skyrimo laikotarpiui nuo 2006 m. sausio 26 d. iki 2010 m. sausio 25 d. (1).

               (2)

               Pasibaigus Geert BOURGEOIS, Luc VAN DEN BRANDE, Patrick LACHAERT ir Gilbert BOSSUYT įgaliojimams tapo laisvos keturios Regionų komiteto narių vietos. Pasibaigus Marc VAN DEN ABEELEN įgaliojimams tapo laisva viena Regionų komiteto pakaitinio nario vieta,

         NUSPRENDĖ:
   1 straipsnis
   Likusiam kadencijos laikui iki 2010 m. sausio 25 d. į Regionų komitetą skiriami:

               a)

               nariais:

                           —

                           Geert BOURGEOIS, Vlaams Volksvertegenwoordiger (įgaliojimų pakeitimas),

                           —

                           Luc VAN DEN BRANDE, Voorzitter Vlaams-Europees Verbindingsagentschap (įgaliojimų pakeitimas),

                           —

                           Gilbert BOSSUYT, burgemeester Menen (įgaliojimų pakeitimas),

                           —

                           Patrick LACHAERT, gemeenteraadslid Merelbeke (įgaliojimų pakeitimas),

                     ir

               b)

               pakaitiniu nariu:

                           —

                           Mark VAN DEN ABEELEN, burgmeester van Aartselaar (įgaliojimų pakeitimas).

         2 straipsnis
   Šis sprendimas įsigalioja 2009 m. birželio 30 d.

      Priimta Briuselyje, 2009 m. liepos 7 d.

            Tarybos vardu

            Pirmininkas

         A. BORG

      (1)  OL L 56, 2006 2 25, p. 75.


title: 2010/499/ES, Euratomas: 2010 m. gegužės 5 d. Europos Parlamento sprendimas dėl sąskaitų, susijusių su 2008 finansinių metų Europos Sąjungos bendrojo biudžeto vykdymu, uždarymo, III skirsnis – Komisija

text:
25.9.2010

               LT

               Europos Sąjungos oficialusis leidinys

               L 252/82

         EUROPOS PARLAMENTO SPRENDIMAS
   2010 m. gegužės 5 d.
   dėl sąskaitų, susijusių su 2008 finansinių metų Europos Sąjungos bendrojo biudžeto vykdymu, uždarymo, III skirsnis – Komisija
   (2010/499/ES, Euratomas)
   EUROPOS PARLAMENTAS,
   atsižvelgdamas į 2008 finansinių metų Europos Sąjungos bendrąjį biudžetą (1),
   atsižvelgdamas į 2008 finansinių metų Europos Bendrijų galutines metines ataskaitas – I tomas (SEC(2009) 1089 – C7-0172/2009) (2),
   atsižvelgdamas į Komisijos metinę ataskaitą Europos Parlamentui dėl tolesnių priemonių, susijusių su sprendimais dėl 2007 m. biudžeto įvykdymo patvirtinimo (COM(2009) 0526) ir į Komisijos tarnybų darbo dokumentą, pridėtą prie šios ataskaitos (SEC(2009) 1427),
   atsižvelgdamas į Komisijos komunikatą „Komisijos laimėjimų valdymo srityje 2008 m. apibendrinimas“ (COM(2009) 0256),
   atsižvelgdamas į Komisijos metinę 2008 m. atlikto vidaus audito ataskaitą biudžeto įvykdymą tvirtinančiai institucijai (COM(2009) 0419) ir į Komisijos tarnybų darbo dokumentą, pridėtą prie šios ataskaitos (SEC(2009) 1102),
   atsižvelgdamas į Komisijos ataskaitą „Valstybių narių atsakymai į Audito Rūmų 2008 m. metinės ataskaitos pastabas“ (SEC(2010) 0178 ir SEC(2010) 0196),
   atsižvelgdamas į 2006 m. gegužės 3 d. Komisijos priimtą Žaliąją knygą „Europos skaidrumo iniciatyva“ (COM(2006) 0194),
   atsižvelgdamas į Audito Rūmų nuomonę Nr. 2/2004 dėl vieno bendro audito modelio (ir pasiūlymą dėl Bendrijos vidaus kontrolės sistemos) (3),
   atsižvelgdamas į Komisijos komunikatą dėl integruotos vidaus kontrolės sistemos plano (COM(2005) 0252),
   atsižvelgdamas į Komisijos veiksmų planą dėl integruotos vidaus kontrolės sistemos (COM(2006) 0009), Komisijos komunikatą dėl Komisijos veiksmų plano dėl integruotos vidaus kontrolės sistemos ataskaitos (COM(2008) 0110) ir Komisijos tarnybų darbo dokumentą, pridėtą prie šios ataskaitos (SEC(2008) 0259),
   atsižvelgdamas į Komisijos veiksmų planą dėl integruotos vidaus kontrolės sistemos poveikio ataskaitos (COM(2009) 0043),
   atsižvelgdamas į Audito Rūmų nuomonę Nr. 6/2007 dėl valstybių narių metinių suvestinių, valstybių narių nacionalinių deklaracijų ir su ES lėšomis susijusio nacionalinių audito institucijų audito darbo (4),
   atsižvelgdamas į Komisijos dalijamojo struktūrinių veiksmų valdymo priežiūros stiprinimo veiksmų planą (COM(2008) 0097) ir į tarpinę ataskaitą dėl tolesnių veiksmų, susijusių su šiuo veiksmų planu (SEC(2009) 1463),
   atsižvelgdamas į Komisijos ataskaitą dėl Bulgarijos pažangos pagal bendradarbiavimo ir patikrinimo mechanizmą (COM(2009) 0402) ir patvirtinamąjį dokumentą, pridėtą prie šios ataskaitos (SEC(2009) 1074),
   atsižvelgdamas į Komisijos ataskaitą dėl Rumunijos pažangos pagal bendradarbiavimo ir patikrinimo mechanizmą (COM(2009) 0401) ir patvirtinamąjį dokumentą, pridėtą prie šios ataskaitos (SEC(2009) 1073),
   atsižvelgdamas į Audito Rūmų 2008 finansinių metų metinę biudžeto vykdymo ataskaitą kartu su institucijų atsakymais (5) ir į Audito Rūmų specialiąsias ataskaitas,
   atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (6),
   atsižvelgdamas į 2008 m. gruodžio 16 d. Komisijos komunikatą dėl bendro toleruotinos klaidų rizikos sąvokos supratimo (COM(2008) 0866) ir į Komisijos tarnybų darbo dokumentą, pridėtą prie šio komunikato (SEC(2008) 3054),
   atsižvelgdamas į 2010 m. vasario 16 d. Tarybos rekomendaciją dėl patvirtinimo, kad Komisija įvykdė 2008 finansinių metų bendrąjį biudžetą (5826/2010 – C7-0054/2010),
   atsižvelgdamas į 2010 m. vasario 16 d. Tarybos rekomendaciją dėl patvirtinimo, kad vykdomosios įstaigos įvykdė 2008 finansinių metų bendrąjį biudžetą (5828/2010 – C7-0055/2010),
   atsižvelgdamas į EB sutarties 274, 275 ir 276 straipsnius, Sutarties dėl Europos Sąjungos veikimo 317, 318 ir 319 straipsnius ir Euratomo sutarties 179a ir 180b straipsnius,
   atsižvelgdamas į tarptautinius audito standartus ir tarptautinius apskaitos standartus, ypač taikomus viešajame sektoriuje,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento (7), ypač į jo 55, 145, 146 ir 147 straipsnius,
   atsižvelgdamas į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (8), ypač į jo 14 straipsnio 2 ir 3 dalis,
   atsižvelgdamas į Darbo tvarkos taisyklių 76 straipsnį ir VI priedą,
   atsižvelgdamas į Biudžeto kontrolės komiteto pranešimą ir kitų suinteresuotų komitetų nuomones (A7-0099/2010),

               A.

               kadangi, kaip numatyta Sutarties dėl Europos Sąjungos veikimo 318 straipsnyje, Komisija atsakinga už sąskaitų parengimą,

               1.

               pritaria su 2008 finansinių metų Europos Sąjungos bendrojo biudžeto vykdymu susijusių sąskaitų uždarymui;

               2.

               išdėsto savo pastabas rezoliucijoje, kuri yra neatskiriama dalis sprendimų dėl 2008 finansinių metų Europos Sąjungos bendrojo biudžeto įvykdymo patvirtinimo (III skirsnis – Komisija ir vykdomosios įstaigos) dalis;

               3.

               paveda Pirmininkui perduoti šį sprendimą Tarybai, Komisijai, Europos Sąjungos Teisingumo Teismui, Audito Rūmams ir Europos investicijų bankui ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL L 71, 2008 3 14.

      (2)  OL C 273, 2009 11 13, p. 1.

      (3)  OL C 107, 2004 4 30, p. 1.

      (4)  OL C 216, 2007 9 14, p. 3.

      (5)  OL C 269, 2009 11 10, p. 1.

      (6)  OL C 273, 2009 11 13, p. 122.

      (7)  OL L 248, 2002 9 16, p. 1.

      (8)  OL L 11, 2003 1 16, p. 1.


title: 2015 m. gruodžio 16 d. Europos Parlamento ir Tarybos sprendimas (ES) 2015/2458, dėl Europos prisitaikymo prie globalizacijos padarinių fondo lėšų mobilizavimo (Airijos paraiška – „EGF/2015/006 IE/PWA International“)

text:
24.12.2015

               LT

               Europos Sąjungos oficialusis leidinys

               L 339/46

         EUROPOS PARLAMENTO IR TARYBOS SPRENDIMAS (ES) 2015/2458
   2015 m. gruodžio 16 d.
   dėl Europos prisitaikymo prie globalizacijos padarinių fondo lėšų mobilizavimo (Airijos paraiška – „EGF/2015/006 IE/PWA International“)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2013 m. gruodžio 17 d. Europos Parlamento ir Tarybos reglamentą (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006 (1), ypač į jo 15 straipsnio 4 dalį,
   atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (2), ypač į jo 13 punktą,
   atsižvelgdami į Europos Komisijos pasiūlymą,
   kadangi:

               (1)

               Europos prisitaikymo prie globalizacijos padarinių fondo (toliau – EGF) tikslas – teikti paramą atleistiems darbuotojams ir savarankiškai dirbantiems asmenims, nutraukusiems darbo veiklą dėl su globalizacija susijusių esminių pasaulio prekybos sistemos struktūrinių pokyčių, atsiradusių dėl tebesitęsiančios pasaulinės finansų ir ekonomikos krizės arba dėl naujos pasaulinės finansų ir ekonomikos krizės, ir padėti jiems vėl integruotis į darbo rinką;

               (2)

               EGF didžiausia metinė suma neviršija 150 mln. EUR (2011 m. kainomis), kaip nustatyta Tarybos reglamento (ES, Euratomas) Nr. 1311/2013 (3) 12 straipsnyje;

               (3)

               2015 m. birželio 19 d. Airija pateikė paraišką „EGF/2015/006 IE/PWA International“ dėl finansinės paramos iš EGF, nes iš „PWA International Ltd.“ ir vieno tiekėjo įmonės Airijoje buvo atleista darbuotojų. Paraiška buvo papildyta papildoma informacija pagal Reglamento (ES) Nr. 1309/2013 8 straipsnio 3 dalį. Paraiška atitinka EGF finansinės paramos sumai nustatyti taikomus reikalavimus, kaip nustatyta to reglamento 13 straipsnyje;

               (4)

               remdamasi Reglamento (ES) Nr. 1309/2013 6 straipsnio 2 dalimi, Airija nusprendė 108 nedirbantiems ir nesimokantiems jaunuoliams (NEET) taip pat teikti iš EGF bendrai finansuojamas prie individualių poreikių pritaikytas paslaugas;

               (5)

               pagal Reglamento (ES) Nr. 1309/2013 4 straipsnio 2 dalį Airijos paraiška laikoma priimtina, kadangi dėl darbuotojų atleidimo daromas didelis poveikis užimtumui ir vietos, regiono ar šalies ekonomikai;

               (6)

               todėl iš EGF turėtų būti mobilizuota 442 293 EUR suma finansinei paramai pagal Airijos pateiktą paraišką suteikti;

               (7)

               siekiant kuo greičiau mobilizuoti EGF lėšas, šis sprendimas turėtų būti taikomas nuo jo priėmimo dienos,

         PRIĖMĖ ŠĮ SPRENDIMĄ:
   1 straipsnis
   2015 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 442 293 EUR įsipareigojimų ir mokėjimų asignavimų sumą.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   Jis taikomas nuo 2015 m. gruodžio 16 d.

      Priimta Strasbūre 2015 m. gruodžio 16 d.

            Europos Parlamento vardu

            Pirmininkas

         M. SCHULZ

            Tarybos vardu

            Pirmininkas

         N. SCHMIT

      (1)  OL L 347, 2013 12 20, p. 855.

      (2)  OL C 373, 2013 12 20, p. 1.

      (3)  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).


title: 2010/661/ES: 2010 m. spalio 20 d. Europos Parlamento ir Tarybos sprendimas dėl Europos prisitaikymo prie globalizacijos padarinių fondo lėšų panaudojimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Danijos paraiška „EGF/2009/031 DK/Linak“ )

text:
4.11.2010

               LT

               Europos Sąjungos oficialusis leidinys

               L 286/17

         EUROPOS PARLAMENTO IR TARYBOS SPRENDIMAS
   2010 m. spalio 20 d.
   dėl Europos prisitaikymo prie globalizacijos padarinių fondo lėšų panaudojimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Danijos paraiška „EGF/2009/031 DK/Linak“)
   (2010/661/ES)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (1), ypač į jo 28 punktą,
   atsižvelgdami į 2006 m. gruodžio 20 d. Europos Parlamento ir Tarybos reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą (2), ypač į jo 12 straipsnio 3 dalį,
   atsižvelgdami į Europos Komisijos pasiūlymą,
   kadangi:

               (1)

               Europos prisitaikymo prie globalizacijos padarinių fondas (toliau – EGF) įsteigtas papildomai paramai darbuotojams, atleistiems dėl globalizacijos vykstančių esminių pasaulio prekybos sistemos struktūrinių pokyčių, teikti ir jiems padėti vėl integruotis į darbo rinką.

               (2)

               EGF aprėptis buvo išplėsta ir nuo 2009 m. gegužės 1 d. galima teikti paraiškas dėl paramos darbuotojams, atleistiems iš darbo dėl tiesioginio pasaulinės finansų ir ekonomikos krizės poveikio.

               (3)

               2006 m. gegužės 17 d. tarpinstituciniame susitarime numatyta galimybė panaudoti EGF lėšas neviršijant metinės viršutinės 500 mln. EUR ribos.

               (4)

               Danija pateikė paraišką panaudoti EGF lėšas dėl darbuotojų atleidimo bendrovėje „Linak“. Ši paraiška atitinka finansinės paramos nustatymo reikalavimus, kaip nustatyta Reglamento (EB) Nr. 1927/2006 10 straipsnyje. Todėl Komisija siūlo panaudoti 1 213 508 EUR sumą.

               (5)

               Todėl EGF lėšos turėtų būti panaudotos finansinei paramai pagal Danijos pateiktą paraišką suteikti,

         PRIĖMĖ ŠĮ SPRENDIMĄ:
   1 straipsnis
   Europos Sąjungos 2010 finansinių metų bendrajame biudžete Europos prisitaikymo prie globalizacijos padarinių fondo (EGF) lėšos panaudojamos siekiant skirti 1 213 508 EUR įsipareigojimų ir mokėjimų asignavimų sumą.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Strasbūre 2010 m. spalio 20 d.

            Europos Parlamento vardu

            Pirmininkas

         J. BUZEK

            Tarybos vardu

            Pirmininkas

         O. CHASTEL

      (1)  OL C 139, 2006 6 14, p. 1.

      (2)  OL L 406, 2006 12 30, p. 1.


title: 1994 m. birželio 14 d. Komisijos Sprendimas iš dalies keičiantis Komisijos sprendimą 93/53/EEB, įsteigiantį kilmės pavadinimų, geografinių nuorodų ir specifinio pobūdžio sertifikatų mokslo komitetą

text:
Svarbus teisinis pranešimas

|

31994D0437

Oficialusis leidinys L 180 , 14/07/1994 p. 0047 - 0047 specialusis leidimas suomių kalba: skyrius 3 tomas 59 p. 0063  specialusis leidimas švedų kalba: skyrius 3 tomas 59 p. 0063

		Komisijos sprendimas1994 m. birželio 14 d.iš dalies keičiantis Komisijos sprendimą 93/53/EEB, įsteigiantį kilmės pavadinimų, geografinių nuorodų ir specifinio pobūdžio sertifikatų mokslo komitetą(94/437/EB)EUROPOS BENDRIJŲ KOMISIJA,atsižvelgdama į Europos bendrijos steigimo sutartį,kadangi 1992 m. gruodžio 21 d. Komisijos sprendimo 93/53/EEB, įsteigiančio kilmės pavadinimų, geografinių nuorodų ir specifinio pobūdžio sertifikatų mokslo komitetą [1], 5 straipsnis nustato, kad Komiteto posėdžiai yra teisėti tik tuo atveju, kai juose dalyvauja visi nariai; kadangi šis reikalavimas gali kliudyti Komitetui pareikšti nuomones; kadangi siekiant išvengti šio nepatogumo, Komiteto posėdžiai turėtų būti teisėti, kai juose dalyvauja bent penki jo nariai,NUSPRENDĖ:Vienintelis straipsnisSprendimo 93/53/EEB 5 straipsnis pakeičiamas ir išdėstomas taip:"Komiteto posėdžiai yra teisėti tik tuo atveju, jei juose dalyvauja bent penki jo nariai."Priimta Briuselyje, 1994 m. birželio 14 d.Komisijos varduRené SteichenKomisijos narys[1] OL L 13, 1993 1 21, p. 16.--------------------------------------------------


title: 2016 m. gruodžio 7 d. Politinio ir saugumo komiteto sprendimas (BUSP) 2016/2255 dėl trečiųjų valstybių įnašų į Europos Sąjungos BSGP karinę mokymo misiją Centrinės Afrikos Respublikoje (EUTM RCA) priėmimo (EUTM RCA/2/2016)

text:
15.12.2016

               LT

               Europos Sąjungos oficialusis leidinys

               L 340/59

         POLITINIO IR SAUGUMO KOMITETO SPRENDIMAS (BUSP) 2016/2255
   2016 m. gruodžio 7 d.
   dėl trečiųjų valstybių įnašų į Europos Sąjungos BSGP karinę mokymo misiją Centrinės Afrikos Respublikoje (EUTM RCA) priėmimo (EUTM RCA/2/2016)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2016 m. balandžio 19 d. Tarybos sprendimą (BUSP) 2016/610 dėl Europos Sąjungos BSGP karinės mokymo misijos Centrinės Afrikos Respublikoje (EUTM RCA) (1),
   kadangi:

               (1)

               pagal Sprendimo (BUSP) 2016/610 8 straipsnio 2 dalį Taryba įgaliojo Politinį ir saugumo komitetą priimti atitinkamus sprendimus dėl trečiųjų valstybių siūlomų įnašų į Europos Sąjungos BSGP karinę mokymo misiją Centrinės Afrikos Respublikoje (EUTM RCA) priėmimo;

               (2)

               pagal EUTM RCA ES misijos vado rekomendaciją dėl siūlomo Serbijos Respublikos įnašo ir pagal Europos Sąjungos karinio komiteto pateiktą rekomendaciją tuo atžvilgiu, tas įnašas turėtų būti priimtas ir laikomas reikšmingu;

               (3)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusių Sąjungos sprendimų bei veiksmų. Todėl Danija nedalyvauja priimant šį sprendimą ir jis nėra jai privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   Trečiųjų valstybių įnašai
   1.   Serbijos Respublikos įnašas į EUTM RCA priimamas ir laikomas reikšmingu.
   2.   Serbijos Respublika atleidžiama nuo finansinių įnašų į EUTM RCA biudžetą.
   2 straipsnis
   Įsigaliojimas
   Šis sprendimas įsigalioja jo priėmimo dieną.

      Priimta Briuselyje 2016 m. gruodžio 7 d.

            Politinio ir saugumo komiteto vardu

            Pirmininkas

         W. STEVENS

      (1)  OL L 104, 2016 4 20, p. 21.


title: 2016 m. balandžio 28 d. Europos Parlamento sprendimas (ES) 2016/1552 dėl Europos mokymo fondo 2014 finansinių metų biudžeto įvykdymo patvirtinimo

text:
14.9.2016

               LT

               Europos Sąjungos oficialusis leidinys

               L 246/324

         EUROPOS PARLAMENTO SPRENDIMAS (ES) 2016/1552
   2016 m. balandžio 28 d.
   dėl Europos mokymo fondo 2014 finansinių metų biudžeto įvykdymo patvirtinimo
   EUROPOS PARLAMENTAS,

               —

               atsižvelgdamas į Europos mokymo fondo 2014 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos mokymo fondo 2014 finansinių metų metinių ataskaitų kartu su Fondo atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2014 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į 2016 m. vasario 12 d. Tarybos rekomendaciją dėl patvirtinimo, kad Fondas įvykdė 2014 finansinių metų biudžetą (05584/2016 – C8-0071/2016),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2008 m. gruodžio 16 d. Europos Parlamento ir Tarybos reglamentą (EB) Nr. 1339/2008 dėl Europos mokymo fondo įsteigimo (4), ypač į jo 17 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (6), ypač į jo 108 straipsnį,

               —

               atsižvelgdamas į Darbo tvarkos taisyklių 94 straipsnį ir V priedą,

               —

               atsižvelgdamas į Biudžeto kontrolės komiteto pranešimą ir į Užimtumo ir socialinių reikalų komiteto nuomonę (A8–0116/2016),

               1.

               patvirtina Europos mokymo fondo direktorei, kad Fondo 2014 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos mokymo fondo direktorei, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 409, 2015 12 9, p. 266.

      (2)  Žr. 1 išnašą.

      (3)  OL L 298, 2012 10 26, p. 1.

      (4)  OL L 354, 2008 12 31, p. 82.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.


title: 2015 m. lapkričio 10 d. Tarybos sprendimas (Euratomas) 2015/2227, kuriuo pritariama tam, kad Europos Komisija sudarytų Jungtinės Karalystės, Europos atominės energijos bendrijos ir Tarptautinės atominės energijos agentūros susitarimo dėl garantijų taikymo įgyvendinant Sutartį dėl branduolinių ginklų uždraudimo Lotynų Amerikos ir Karibų jūros šalyse 1 ir 2 protokolų dalinius pakeitimus

text:
3.12.2015

               LT

               Europos Sąjungos oficialusis leidinys

               L 317/9

         TARYBOS SPRENDIMAS (Euratomas) 2015/2227
   2015 m. lapkričio 10 d.
   kuriuo pritariama tam, kad Europos Komisija sudarytų Jungtinės Karalystės, Europos atominės energijos bendrijos ir Tarptautinės atominės energijos agentūros susitarimo dėl garantijų taikymo įgyvendinant Sutartį dėl branduolinių ginklų uždraudimo Lotynų Amerikos ir Karibų jūros šalyse 1 ir 2 protokolų dalinius pakeitimus
   EUROPOS SĄJUNGOS TARYBA,
   atsižvelgdama į Europos atominės energijos bendrijos steigimo sutartį, ypač į jos 101 straipsnio antrą pastraipą,
   atsižvelgdama į Europos Komisijos rekomendaciją,
   kadangi:

               (1)

               Komisija, vadovaudamasi 2013 m. rugsėjo 23 d. Tarybos sprendimu priimtais Tarybos nurodymais, baigė derybas dėl Jungtinės Karalystės, Europos atominės energijos bendrijos ir Tarptautinės atominės energijos agentūros susitarimo dėl garantijų taikymo įgyvendinant Sutartį dėl branduolinių ginklų uždraudimo Lotynų Amerikoje ir Karibų jūros šalyse 1 ir 2 protokolų dalinių pakeitimų (toliau –1 ir 2 protokolų daliniai pakeitimai);

               (2)

               todėl turėtų būti pritarta tam, kad Europos Komisija sudarytų 1 ir 2 protokolų dalinius pakeitimus,

         PRIĖMĖ ŠĮ SPRENDIMĄ:
   1 straipsnis
   Pritariama tam, kad Europos Komisija sudarytų Jungtinės Karalystės, Europos atominės energijos bendrijos ir Tarptautinės atominės energijos agentūros susitarimo dėl garantijų taikymo įgyvendinant Sutartį dėl branduolinių ginklų uždraudimo Lotynų Amerikoje ir Karibų jūros šalyse 1 ir 2 protokolų dalinius pakeitimus.
   1 ir 2 protokolų dalinių pakeitimų tekstas pridedamas prie šio sprendimo.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2015 m. lapkričio 10 d.

            Tarybos vardu

            Pirmininkas

         P. GRAMEGNA

      PRIEDAS

                  I.

                  Jungtinės Karalystės, Europos atominės energijos bendrijos ir Tarptautinės atominės energijos agentūros susitarimo dėl garantijų taikymo įgyvendinant Sutartį dėl branduolinių ginklų uždraudimo Lotynų Amerikoje ir Karibų jūros šalyse (toliau – Susitarimas dėl garantijų) 1 protokolo I dalis pakeičiama taip:

                              „I.

                                          A)

                                          Iki tol, kol:

                                                      1.

                                                      Jungtinės Karalystės teritorijose, kurioms taikomas I protokolas, yra taikiai branduolinei veiklai vykdyti skirtos branduolinės medžiagos, kurios kiekis viršija konkrečios rūšies medžiagos ribas, nustatytas Jungtinės Karalystės, Bendrijos ir Agentūros susitarimo dėl garantijų taikymo įgyvendinant Sutartį dėl branduolinių ginklų uždraudimo Lotynų Amerikoje ir Karibų jūros šalyse (toliau – Susitarimas) 35 straipsnyje, arba

                                                      2.

                                                      bus priimtas sprendimas Jungtinės Karalystės teritorijose, kurioms taikomas I protokolas, statyti arba leisti statyti objektą, kurio apibrėžtis pateikta apibrėžčių sąraše,
                                                      Susitarimo II dalies, išskyrus 31–37, 39, 47, 48, 58, 60, 66, 67, 69, 71–75, 81, 83–89, 93 ir 94 straipsnius, nuostatų įgyvendinimas laikinai sustabdomas.

                                          B)

                                          Pagal Susitarimo 32 straipsnio a ir b punktus teiktina informacija gali būti konsoliduota ir pateikta metinėje ataskaitoje; panašiai teikiama, jei taikoma, ir 32 straipsnio c punkte aprašytos branduolinės medžiagos importo ir eksporto metinė ataskaita.

                                          C)

                                          Siekdama sudaryti sąlygas laiku pasirašyti Susitarimo 37 straipsnyje numatytus papildomus susitarimus, Bendrija:

                                                      1.

                                                      pakankamai anksti praneša Agentūrai, kad Jungtinės Karalystės teritorijose, kurioms taikomas I protokolas, yra taikiai branduolinei veiklai vykdyti skirtos branduolinės medžiagos, kurios kiekis viršija šio dokumento A skirsnyje nurodytas ribas, arba

                                                      2.

                                                      nedelsdama praneša Agentūrai apie tai, kad priimtas sprendimas Jungtinės Karalystės teritorijose, kurioms taikomas I protokolas, statyti arba leisti statyti objektą,
                                                      priklausomai nuo to, kuri iš dviejų sąlygų įvykdoma pirmiau. Tuomet Jungtinė Karalystė, Bendrija ir Agentūra prireikus susitaria dėl bendradarbiavimo taikant Susitarime numatytas garantijas procedūrų.“

                  II.

                  Saugos kontrolės priemonių susitarimo 2 protokolo I dalis pakeičiama taip:

                              „I.

                              Kai Bendrija pagal šio Susitarimo 1 protokolo 1 skyriaus C skirsnį praneša Agentūrai, kad Jungtinės Karalystės teritorijose, kurioms taikomas I protokolas, yra taikiai branduolinei veiklai vykdyti skirtos branduolinės medžiagos, kurios kiekis viršija šio susitarimo 1 protokolo 1 skyriaus A skirsnio 1 dalyje nurodytas ribas, arba kad priimtas sprendimas Jungtinės Karalystės teritorijose, kurioms taikomas I protokolas, statyti arba leisti statyti objektą, kurio apibrėžtis pateikta apibrėžčių sąraše, kaip nurodyta šio susitarimo 1 protokolo 1 skyriaus A skirsnio 2 dalyje, priklausomai nuo to, kuris iš dalykų įvyksta pirmiau, Jungtinė Karalystė, Bendrija ir Agentūra susitaria dėl bendradarbiavimo taikant Susitarime numatytas garantijas procedūrų protokolo. Tokiomis procedūromis bus pagerintas tam tikrų Susitarimo nuostatų vykdymas ir visų pirma nustatytos sąlygos ir priemonės, kuriomis bus vykdomas jau minėtas bendradarbiavimas siekiant išvengti nereikalingo veiksmų, susijusių su saugos kontrolės priemonėmis, dubliavimosi. Kiek galima šios procedūros bus grindžiamos procedūromis, tuo metu galiojančiomis pagal Bendrijos valstybių narių, Bendrijos ir Agentūros kitų saugos kontrolės priemonių sutarčių protokolus ir papildomus susitarimus, įskaitant Bendrijos ir Agentūros suderintus susijusius konkrečius susitarimus.“


title: 2006/581/EB: 2006 m. rugpjūčio 7 d. Komisijos sprendimas dėl ekspertų grupės, atsakingos už politikos poreikių nustatymą duomenų apie nusikalstamumą ir baudžiamąją teiseną srityje, sudarymo

text:
29.8.2006

               LT

               Europos Sąjungos oficialusis leidinys

               L 234/29

      KOMISIJOS SPRENDIMAS

   2006 m. rugpjūčio 7 d.
   dėl ekspertų grupės, atsakingos už politikos poreikių nustatymą duomenų apie nusikalstamumą ir baudžiamąją teiseną srityje, sudarymo
   (2006/581/EB)
   EUROPOS BENDRIJŲ KOMISIJA,
   atsižvelgdama į Europos Sąjungos sutartį,
   kadangi:

               (1)

               Europos Sąjungos sutarties 29 straipsniu Europos Sąjungai ir valstybėms narėms pavedama užtikrinti, kad Sąjunga, glaudžiau bendradarbiaujant, laisvės, saugumo ir teisingumo erdvėje suteiktų piliečiams aukšto lygio saugumą užkardant organizuotą ir kitokį nusikalstamumą.

               (2)

               Siekiant remti suderinamų ir palyginamų Europos Sąjungos statistinių duomenų apie nusikalstamumą ir baudžiamąją teiseną, būtinų Bendrijos teisės aktų ir politikos kūrimui ir stebėsenai, kaip numatyta Hagos programą įgyvendinančiame veiksmų plane (1), rengimą, Komisijai gali prireikti kreiptis į patariamąją instituciją siekiant pasinaudoti valstybių narių atstovų ir specialistų patirtimi.

               (3)

               Bendrijos statistiniai duomenys rengiami pagal 1997 m. vasario 17 d. Tarybos reglamente (EB) Nr. 322/97 dėl Bendrijos statistinių duomenų (2) numatytas taisykles, o veiksmai, susiję su Bendrijos statistikos duomenų sudarymu, atliekami remiantis Bendrijos statistikos programa ir jos metinėmis programomis (3), taip pat laikantis 2005 m. vasario 24 d. Statistikos programų komiteto priimtame Europos praktikos kodekse išdėstytų principų, pridėtų prie 2005 m. gegužės 25 d. Komisijos komunikato Europos parlamentui ir Tarybai dėl nacionalinių ir Bendrijos statistikos institucijų nepriklausomumo, vientisumo ir atskaitomybės (4).

               (4)

               Ekspertų grupę sudaro asmenys, kompetentingi svarstyti politikos poreikius ir patarti, kaip veiksmingai panaudoti rodiklius ir duomenis nusikalstamumo ir baudžiamosios teisenos srityje.

               (5)

               Reikėtų numatyti ekspertų grupės nariams taikomas informacijos atskleidimo taisykles, kurios neprieštarautų Komisijos saugumo taisyklėms, išdėstytoms Komisijos sprendimo 2001/844/EB, EAPB, Euratomas (5) priede.

               (6)

               Ekspertų grupės narių asmens duomenys turi būti tvarkomi remiantis 2000 m. gruodžio 18 d. Europos Parlamento ir Tarybos reglamentu (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo nuostatų (6).

               (7)

               Todėl reikia sudaryti ekspertų grupę, atsakingą už politikos poreikių nustatymą duomenų apie nusikalstamumą ir baudžiamąją teiseną srityje ir nustatyti jos įgaliojimus bei struktūrą.

               (8)

               Sudarant šią ekspertų grupę nėra panaikinamas nei vienas sprendimas.

               (9)

               Šios ekspertų grupės nariams įgaliojimai suteikiami pirminiam 2 metų laikotarpiui, kuriam pasibaigus Komisija svarstys pratęsimo galimybę,

         NUSPRENDĖ:
   1 straipsnis
   Komisija sudaro ekspertų grupę – ekspertų grupę, atsakingą už politikos poreikių nustatymą duomenų apie nusikalstamumą ir baudžiamąją teiseną srityje (toliau – ekspertų grupė).
   2 straipsnis
   Užduotis
   Ekspertų grupės uždaviniai yra:

               —

               padėti Komisijai nustatyti bendradarbiavimą tarp valstybių narių ir kitų susijusių organizacijų ir institucijų įgyvendinant ES nusikalstamumo ir baudžiamosios teisenos nuoseklios ir visapusiškos vertinimo strategijos kūrimo planą (7);

               —

               padėti Komisijai nustatyti politikos poreikius duomenų apie nusikalstamumą ir baudžiamąją teiseną srityje ES lygiu;

               —

               padėti Komisijai nustatyti bendrų rodiklių ir priemonių, skirtų nusikalstamumo ir baudžiamosios teisenos vertinimui, kūrimo poreikius;

               —

               padėti Komisijai nustatyti bendrus rodiklius ir kitus duomenų poreikius;

               —

               patarti Komisijai dėl susijusių mokslinių tyrimų ir plėtros poreikių arba dėl pasekmių, į kurias reikėtų atsižvelgti įgyvendinant pirmiau minėtą ES planą;

               —

               patarti Komisijai dėl bendradarbiavimo su privataus ir akademinio sektoriaus arba kitų susijusių sektorių atstovais siekiant, kad įgyvendinant pirmiau minėtą ES planą būtų panaudotos susijusios žinios ir patirtis.

         3 straipsnis
   Konsultacijos
   Komisija gali konsultuotis su ekspertų grupe visais klausimais, susijusiais su nusikalstamumo ir baudžiamosios teisenos vertinimu, ypač dėl politikos poreikių rengiant statistinius duomenis apie nusikalstamumą ir baudžiamąją teiseną nustatymo.
   4 straipsnis
   Narystė – Skyrimas
   1.   Ekspertų grupę sudaro daugiausia 50 narių, iš kurių ne mažiau kaip 40 % turi būti abiejų lyčių asmenų, atstovaujančių:

               a)

               ES valstybių narių, stojančių šalių ir šalių kandidačių nacionalinėms valdžios institucijoms teisingumo ir vidaus reikalų srityje;

               b)

               Europos Sąjungos institucijoms ir tinklams, turintiems patirties ir kompetencijos analizuoti arba rengti su nusikalstamumu ir baudžiamąja teisena susijusius duomenis politikos tikslais, kaip antai Europos nusikalstamumo prevencijos tinklas (EUCPN), Europos narkotikų ir narkomanijos stebėsenos centras (ENNSC), Eurojustas, Europos policijos vadovų grupė (EPVG), Europos policijos biuras (Europolas), Europos operatyvaus bendradarbiavimo prie Europos Sąjungos valstybių narių išorės sienų valdymo agentūra (FRONTEX) ir Europos rasizmo ir ksenofobijos kontrolės centras (ERKKC), Europos saugumo ir bendradarbiavimo organizacija (ESBO);

               c)

               tarptautinėms organizacijoms ir nevyriausybinėms organizacijoms, turinčioms patirties ir kompetencijos analizuoti arba rengti su nusikalstamumu ir baudžiamąja teisena susijusius duomenis politikos tikslais, kaip antai Europos Taryba, „European Sourcebook Group“, Jungtinių Tautų Vaikų fondas (UNICEF), Jungtinių Tautų Narkotikų ir nusikaltimų prevencijos biuras (UNODC), Pasaulio sveikatos organizacija (PSO);

               d)

               asmenys, turintys patirtį, sukauptą dirbant mokslinį darbą, arba atstovaujantys privačiam sektoriui nusikalstamumo ir baudžiamosios teisenos tyrimo arba vertinimo srityje ES valstybėse narėse taip pat gali tapti ekspertų grupės nariais.

         2.   Komisijos teisingumo, laisvės ir saugumo generalinis direktoratas skiria ekspertų grupės narius – specialistus, kompetentingus 2 straipsnyje ir 4 straipsnio 1 dalyje nurodytose srityse. 4 straipsnio 1 dalies a, b ir c punktų atžvilgiu narius skiria institucijos arba organizacijos, o 4 straipsnio 1 dalies d punkto atžvilgiu – nariai skiriami iš asmenų, kurie atsiliepė į kvietimą teikti paraiškas.
   Kiekviena valstybė narė, stojanti šalis ir šalis kandidatė pasiūlo du kandidatus (po vieną abiejų lyčių), iš kurių vieną Komisija skiria nariu. Tokiomis pačiomis sąlygomis kaip ir nariai skiriama tiek pat ekspertų grupės narių pakaitinių narių. Pakaitinis narys automatiškai pakeičia tą narį, kurio nėra.
   3.   Pagal 4 straipsnio 1 dalies a, b ir c punktus skiriami nariai atstovauja valdžios institucijoms arba nevyriausybinėms organizacijoms. Pagal 4 straipsnio 1 dalies d punktą skiriami individualūs asmenys, kurie pataria Komisijai nepriklausydami nuo jokios išorinės įtakos.
   4.   Ekspertų grupės nariai eina savo pareigas, kol būna pakeičiami arba baigiasi jų įgaliojimai.
   5.   Tuos narius, kurie nebegali veiksmingai dalyvauti ekspertų grupės darbe, atsistatydina arba nesilaiko šio straipsnio pirmajame ar antrajame punkte arba Europos bendrijos steigimo sutarties 287 straipsnyje nustatytų sąlygų, gali pakeisti nauji nariai likusiam jų kadencijos laikotarpiui.
   6.   Nariai, paskirti kaip individualūs asmenys (3 punktas pirmiau), kiekvienais metais pateikia rašytinę deklaraciją, kurioje nurodo, kad jie įsipareigoja veikti vadovaudamiesi visuomenės interesais, bei deklaraciją, kurioje patvirtina, kad nėra arba yra kokių nors interesų, galinčių pažeisti jų objektyvumą.
   7.   Atskirai skiriamų narių vardai ir pavardės skelbiamos Teisingumo, laisvės ir saugumo generalinio direktorato tinklalapyje ir Europos Sąjungos oficialiojo leidinio C serijoje. Narių vardai ir pavardės renkamos, tvarkomos ir skelbiamos remiantis Reglamento (EB) Nr. 45/2001 nuostatomis.
   5 straipsnis
   Veikla
   1.   Ekspertų grupei pirmininkauja Komisija.
   2.   Komisija koordinuoja ekspertų grupės ir susijusios statistinių duomenų apie nusikalstamumą ir baudžiamąją teiseną darbo grupės, kurią turi įsteigti Eurostatas pagal Bendrijos statistikos programą, kad būtų atstovaujama nacionalinėms statistikos institucijoms, veiklą. Komisija turi užtikrinti abiejų grupių veiklos suderinamumą ir stengtis rengti, kai įmanoma, bendrus susirinkimus arba susirinkimus, vykstančius tą pačią dieną.
   3.   Komisija koordinuoja ekspertų grupės ir kitos Komisijos veiklos šioje srityje susijusius aspektus.
   4.   Susitarus su Komisija, konkretiems klausimams nagrinėti pagal ekspertų grupės nustatytus įgaliojimus gali būti sudaryti pogrupiai, kuriuose būtų ne daugiau kaip 15 narių. Pogrupiai nutraukia veiklą tuoj po to, kai jie įvykdo užduotis.
   5.   Komisijos atstovas gali prašyti ekspertų arba stebėtojų (taip pat ir iš trečiųjų šalių), turinčių specifinę kompetenciją darbotvarkėje numatytu klausimu, dalyvauti ekspertų grupės ar pogrupio svarstymuose, jei tai yra naudinga ir (arba) būtina.
   6.   Dalyvaujant ekspertų grupės arba pogrupio svarstymuose gauta informacija neatskleidžiama, jei, Komisijos nuomone, tokia informacija yra konfidencialaus pobūdžio.
   7.   Ekspertų grupė ir jos pogrupiai paprastai renkasi Komisijos kvietimu Komisijos patalpose, laikydamiesi jos nustatytos tvarkos ir tvarkaraščio. Komisija teikia sekretoriato paslaugas. Šios grupės ir jos pogrupių susirinkimuose gali dalyvauti kiti suinteresuoti Komisijos pareigūnai.
   8.   Vadovaudamasi standartinėmis Komisijos priimtomis darbo tvarkos taisyklėmis, grupė priima savo darbo tvarkos taisykles (8).
   9.   Komisijos tarnybos gali atitinkamo dokumento originalo kalba internete arba kitokiu būdu skelbti visas ekspertų grupės sudarytas santraukas, išvadas ar dalines išvadas arba darbo dokumentus.
   6 straipsnis
   Susirinkimų išlaidos
   Komisija dengia narių, ekspertų ir stebėtojų, susijusių su ekspertų grupės veikla, kelionės ir prireikus atitinkamas pragyvenimo išlaidas, vadovaudamasi Komisijos taisyklėmis dėl išorės ekspertų išlaidų kompensavimo.
   Nariams, ekspertams ir stebėtojams už jų teikiamas paslaugas neatlyginama.
   Posėdžių išlaidos dengiamos neviršijant metinio biudžeto, kurį skiria atsakingos Komisijos tarnybos.
   7 straipsnis
   Taikymas
   Sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje, 2006 m. rugpjūčio 7 d.

            Komisijos vardu

         Franco FRATTINI

            Pirmininko pavaduotojas

      (1)  OL C 198, 2005 8 12, p. 1. Tarybos ir Komisijos veiksmų planas, įgyvendinantis Hagos programą dėl laisvės, saugumo ir teisingumo stiprinimo Europos Sąjungoje.

      (2)  OL L 52, 1997 2 22, p. 1.

      (3)  2003–2007 m. Bendrijos statistikos programa, priimta 2002 m. gruodžio 16 d. Europos Parlamento ir Tarybos sprendimu 2367/2002/EB (OL L 358, 2002 12 31, p. 1).

      (4)  COM(2005) 217 galutinis ir Komisijos rekomendacija dėl nacionalinių ir Bendrijos statistikos institucijų nepriklausomumo, vientisumo ir atskaitomybės.

      (5)  OL L 317, 2001 12 3, p. 1.

      (6)  OL L 8, 2001 1 12, p. 1.

      (7)  Komisijos komunikatas Europos Parlamentui, Tarybai ir Ekonomikos ir socialinių reikalų komitetui, kurio atžvilgiu šiuo metu vyksta vidaus tarnybų konsultacijos.

      (8)  Dokumento SEC(2005) 1004 III priedas.


title: 2016 m. balandžio 28 d. Europos Parlamento sprendimas (ES) 2016/1527 dėl Europos lyčių lygybės instituto 2014 finansinių metų sąskaitų uždarymo

text:
14.9.2016

               LT

               Europos Sąjungos oficialusis leidinys

               L 246/264

         EUROPOS PARLAMENTO SPRENDIMAS (ES) 2016/1527
   2016 m. balandžio 28 d.
   dėl Europos lyčių lygybės instituto 2014 finansinių metų sąskaitų uždarymo
   EUROPOS PARLAMENTAS,

               —

               atsižvelgdamas į Europos lyčių lygybės instituto 2014 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos lyčių lygybės instituto 2014 finansinių metų metinių ataskaitų kartu su Instituto atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2014 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į Tarybos 2016 m. vasario 12 d. rekomendaciją dėl patvirtinimo, kad Institutas įvykdė 2014 finansinių metų biudžetą (05584/2016 – C8–0085/2016),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2006 m. gruodžio 20 d. Europos Parlamento ir Tarybos reglamentą (EB) Nr. 1922/2006, įsteigiantį Europos lyčių lygybės institutą (4), ypač į jo 15 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (6), ypač į jo 108 straipsnį,

               —

               atsižvelgdamas į Darbo tvarkos taisyklių 94 straipsnį ir V priedą,

               —

               atsižvelgdamas į Biudžeto kontrolės komiteto pranešimą ir Moterų teisių ir lyčių lygybės komiteto nuomonę (A8–0085/2016),

               1.

               pažymi, kad Europos lyčių lygybės instituto galutinėse metinėse ataskaitose buvo pateikti Audito Rūmų ataskaitos priede nurodyti duomenys;

               2.

               pritaria Europos lyčių lygybės instituto 2014 finansinių metų sąskaitų uždarymui;

               3.

               paveda Pirmininkui perduoti šį sprendimą Europos lyčių lygybės instituto direktorei, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 409, 2015 12 9, p. 168.

      (2)  Žr. 1 išnašą.

      (3)  OL L 298, 2012 10 26, p. 1.

      (4)  OL L 403, 2006 12 30, p. 9.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.


title: 2006 m. liepos 11 d.  Tarybos sprendimas 2006/483/BUSP, įgyvendinantis Bendrąją poziciją 2004/852/BUSP dėl ribojančių priemonių Dramblio Kaulo Krantui

text:
12.7.2006

               LT

               Europos Sąjungos oficialusis leidinys

               L 189/23

      TARYBOS SPRENDIMAS 2006/483/BUSP
   2006 m. liepos 11 d.
   įgyvendinantis Bendrąją poziciją 2004/852/BUSP dėl ribojančių priemonių Dramblio Kaulo Krantui
   EUROPOS SĄJUNGOS TARYBA,
   atsižvelgdama į 2004 m. gruodžio 13 d. Bendrąją poziciją 2004/852/BUSP dėl ribojančių priemonių Dramblio Kaulo Krantui (1), ypač į jos 6 straipsnį kartu su Europos Sąjungos sutarties 23 straipsnio 2 dalimi,
   kadangi:

               (1)

               2004 m. gruodžio 13 d. Taryba priėmė Bendrąją poziciją 2004/852/BUSP dėl ribojančių priemonių Dramblio Kaulo Krantui, siekiant įgyvendinti Jungtinių Tautų Saugumo Tarybos Rezoliucija (JTSTR) 1572 (2004) Dramblio Kaulo Krantui nustatytas priemones.

               (2)

               2006 m. vasario 27 d. Taryba priėmė Sprendimą 2006/172/BUSP, pateikiantį asmenų, kuriems taikomos JTSTR 1572 (2004) 9 ir 11 punktais nustatytos bei JTSTR 1643 (2005) 1 punktu atnaujintos priemonės, sąrašą.

               (3)

               2006 m. gegužės 1 d. ES perdavė Saugumo Tarybos komitetui, įsteigtam pagal JTSTR 1572 (2004), papildomą identifikuojančią informaciją.

               (4)

               2006 m. gegužės 30 d. Saugumo Tarybos komitetas patvirtino atnaujintą asmenų, kuriems taikomos JTSTR 1572 (2004) 9 ir 11 punktais nustatytos bei JTSTR 1643 (2005) 1 punktu atnaujintos priemonės, bendrą sąrašą.

               (5)

               Bendrosios pozicijos 2004/852/BUSP priede pateiktas sąrašas turėtų būti atitinkamai patikslintas,

         NUSPRENDĖ:
   1 straipsnis
   Bendrosios pozicijos 2004/852/BUSP priede pateiktas asmenų sąrašas pakeičiamas šio sprendimo priede pateiktu sąrašu.
   2 straipsnis
   Šis sprendimas įsigalioja jo priėmimo dieną.
   3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2006 m. liepos 11 d.

            Tarybos vardu

            Pirmininkas

         E. HEINÄLUOMA

      (1)  OL L 368, 2004 12 15, p. 50. Bendroji pozicija su paskutiniais pakeitimais, padarytais Sprendimu 2006/172/BUSP (OL L 61, 2006 3 2, p. 21).

      PRIEDAS
      4 straipsnyje minimų asmenų sąrašas

                  „1.

                  Pavardė, vardai: BLÉ, Charles Goudé
                  Pravardė: Général; Génie de kpo; Gbapé Zadi
                  2001 m. žinomas adresas: Yopougon Selmer, Bloc P 170; taip pat Ivoire viešbutis
                  Gimimo data: 1972 1 1
                  Gimimo vieta: Guibéroua (Gagnoa)
                  Paso arba tapatybės dokumento numeris: PD. AE/088 DH 12
                  Pilietybė: Dramblio Kaulo Kranto
                  Kita informacija: COJEP („Jaunieji patriotai“) lyderis

                  2.

                  Pavardė, vardai: KOUADIO, Djué Ngoran Eugène
                  Gimimo data: 1969 12 20 arba 1966 1 1
                  Paso arba tapatybės dokumento numeris: 04 LE 017521, išduotas 2005 m. vasario 10 d. ir galioja iki 2008 m. vasario 10 d.
                  Pilietybė: Dramblio Kaulo Kranto
                  Kita informacija: UPLTCI (Dramblio Kaulo Kranto visiško išlaisvinimo patriotų sąjunga) lyderis

                  3.

                  Pavardė, vardas: FOFIE, Martin Kouakou
                  Gimimo data: 1968 1 1
                  Pilietybė: Dramblio Kaulo Kranto
                  Kita informacija: Vyriausiasis kapralas-naujųjų pajėgų vadas, Korhogo vietovė.“


title: 2011/220/ES: 2011 m. kovo 31 d. Tarybos sprendimas dėl 2007 m. lapkričio 23 d. Hagos konvencijos dėl tarptautinio vaikų ir kitokių šeimos išlaikymo išmokų išieškojimo pasirašymo Europos Sąjungos vardu

text:
7.4.2011

               LT

               Europos Sąjungos oficialusis leidinys

               L 93/9

         TARYBOS SPRENDIMAS
   2011 m. kovo 31 d.
   dėl 2007 m. lapkričio 23 d. Hagos konvencijos dėl tarptautinio vaikų ir kitokių šeimos išlaikymo išmokų išieškojimo pasirašymo Europos Sąjungos vardu
   (2011/220/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 81 straipsnio 3 dalies pirmą pastraipą kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               Sąjunga deda pastangas, kad būtų sukurta bendra teisminė erdvė, grindžiama abipusio sprendimų pripažinimo principu.

               (2)

               2007 m. lapkričio 23 d. Hagos konvencija dėl tarptautinio vaikų ir kitokių šeimos išlaikymo išmokų išieškojimo (toliau – Konvencija) yra tinkamas pasaulinės administracinio bendradarbiavimo sistemos, taip pat sprendimų dėl išlaikymo ir susitarimų dėl išlaikymo pripažinimo ir vykdymo pagrindas, kuriuo numatoma nemokama teisinė pagalba iš esmės visose vaiko išlaikymo bylose bei racionalizuota pripažinimo ir vykdymo procedūra.

               (3)

               Konvencijos 59 straipsniu regioninėms ekonominės integracijos organizacijoms, pavyzdžiui, Sąjungai, suteikiama teisė pasirašyti, priimti, patvirtinti Konvenciją arba prisijungti prie jos.

               (4)

               Konvencijos reglamentuojami klausimai taip pat nagrinėjami 2008 m. gruodžio 18 d. Tarybos reglamente (EB) Nr. 4/2009 dėl jurisdikcijos, taikytinos teisės, teismo sprendimų pripažinimo ir vykdymo bei bendradarbiavimo išlaikymo prievolių srityje (1). Šiuo konkrečiu atveju Sąjunga turėtų nuspręsti viena pasirašyti Konvenciją ir naudotis kompetencija visais jos reglamentuojamais klausimais.

               (5)

               Visus atitinkamus pareiškimus ir išlygas Sąjunga turėtų padaryti patvirtinant Konvenciją.

               (6)

               Pagal Protokolo (Nr. 21) dėl Jungtinės Karalystės ir Airijos pozicijos dėl laisvės, saugumo ir teisingumo erdvės, pridėto prie Europos Sąjungos sutarties ir Sutarties dėl Europos Sąjungos veikimo, 3 straipsnį Jungtinė Karalystė ir Airija dalyvauja priimant ir taikant šį sprendimą.

               (7)

               Pagal Protokolo (Nr. 22) dėl Danijos pozicijos, pridėto prie Europos Sąjungos sutarties ir Sutarties dėl Europos Sąjungos veikimo, 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   2007 m. lapkričio 23 d. Hagos konvencijos dėl tarptautinio vaikų ir kitokių šeimos išlaikymo išmokų išieškojimo (toliau – Konvencija) pasirašymas patvirtinamas Europos Sąjungos vardu (2).
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti Konvenciją Sąjungos vardu.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. kovo 31 d.

            Tarybos vardu

            Pirmininkas

         VÖLNER P.

      (1)  OL L 7, 2009 1 10, p. 1.

      (2)  Konvencijos tekstas bus paskelbtas kartu su sprendimu dėl jos sudarymo.


title: 2005/902/EB,Euratomas: 2005 m. gruodžio 12 d.  Tarybos sprendimas, nustatantis pirmininkavimo Taryboje tvarką

text:
15.12.2005

               LT

               Europos Sąjungos oficialusis leidinys

               L 328/60

      TARYBOS SPRENDIMAS

   2005 m. gruodžio 12 d.
   nustatantis pirmininkavimo Taryboje tvarką
   (2005/902/EB, Euratomas)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 203 straipsnio antrą pastraipą,
   atsižvelgdama į Europos atominės energijos bendrijos steigimo sutartį, ypač į jos 116 straipsnio antrą pastraipą,
   atsižvelgdama į Europos Sąjungos sutartį, ypač į jos 28 straipsnio 1 dalį ir 41 straipsnio 1 dalį,
   kadangi:

               (1)

               Tarybos sprendimu 95/2/Euratomas, EAPB (1), buvo nustatyta pirmininkavimo Taryboje tvarka, taikytina 1995 m. sausio 1 d. Europos Sąjungai priklausančioms valstybėms narėms.

               (2)

               2004 m. gegužės 1 d. į Europos Sąjungą įstojo dešimt naujų valstybių narių.

               (3)

               Pirmininkavimo Taryboje tvarka turėtų būti nustatoma atsižvelgiant į naujų valstybių narių įstojimą.

               (4)

               Šis sprendimas neįtakoja jokių tolesnių pirmininkavimo tvarkos pakeitimų, kuriuos gali priimti Taryba į ES įstojus Bulgarijai ir Rumunijai,

         NUSPRENDĖ:
   1 straipsnis
   1.   Priede pateikiama valstybių narių pirmininkavimo Taryboje tvarka nuo 2006 m. sausio 1 d.
   2.   Taryba atitinkamų valstybių narių pasiūlymu vieningai gali nuspręsti, kad valstybė narė gali pirmininkauti kitu laikotarpiu, nei numatyta priede pateikiamoje tvarkoje.
   2 straipsnis
   Šis sprendimas įsigalioja 2006 m. sausio 1 d.
   3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2005 m. gruodžio 12 d.

            Tarybos vardu

            Pirmininkas

         J. STRAW

      (1)  OL L 1, 1995 1 1, p. 220. Sprendimas su pakeitimais, padarytais Sprendimu 2002/105/EB, EAPB, Euratomas (OL L 39, 2002 2 9, p. 17).

      PRIEDAS

                  Austrija

                  2006 m.

                  sausio–birželio mėn.

                  Suomija

                  2006 m.

                  liepos–gruodžio mėn.

                  Vokietija

                  2007 m.

                  sausio–birželio mėn.

                  Portugalija

                  2007 m.

                  liepos–gruodžio mėn.

                  Slovėnija

                  2008 m.

                  sausio–birželio mėn.

                  Prancūzija

                  2008 m.

                  liepos–gruodžio mėn.

                  Čekijos Respublika

                  2009 m.

                  sausio–birželio mėn.

                  Švedija

                  2009 m.

                  liepos–gruodžio mėn.

                  Ispanija

                  2010 m.

                  sausio–birželio mėn.

                  Belgija

                  2010 m.

                  liepos–gruodžio mėn.

                  Vengrija

                  2011 m.

                  sausio–birželio mėn.

                  Lenkija

                  2011 m.

                  liepos–gruodžio mėn.

                  Danija

                  2012 m.

                  sausio–birželio mėn.

                  Kipras

                  2012 m.

                  liepos–gruodžio mėn.

                  Airija

                  2013 m.

                  sausio–birželio mėn.

                  Lietuva

                  2013 m.

                  liepos–gruodžio mėn.

                  Graikija

                  2014 m.

                  sausio–birželio mėn.

                  Italija

                  2014 m.

                  liepos–gruodžio mėn.

                  Latvija

                  2015 m.

                  sausio–birželio mėn.

                  Liuksemburgas

                  2015 m.

                  liepos–gruodžio mėn.

                  Nyderlandai

                  2016 m.

                  sausio–birželio mėn.

                  Slovakija

                  2016 m.

                  liepos–gruodžio mėn.

                  Malta

                  2017 m.

                  sausio–birželio mėn.

                  Jungtinė Karalystė

                  2017 m.

                  liepos–gruodžio mėn.

                  Estija

                  2018 m.

                  sausio–birželio mėn.